PROGRAM

15. LJETO NA GRADINI

POVIJEST::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::

Trsatska gradina već je godinama mjesto koje tople ljetne dane i noći ispunjava glazbom, smijehom i jedinstvenim umjetničkim izričajima, a ove će godine to učiniti jubilarni 15. put!

Manifestacija Ljeto na Gradini uvukla se u srca Riječanki, Riječana i posjetitelja iz cijele regije koji su kroz sve ove godine u sinergiji s izvođačima doprinijeli stvaranju posebnog doživljaja. Svi koji su do sad nastupali na Gradini ne skrivaju da trsatska pozornica za njih predstavlja posebno mjesto, a mnogi joj se rado ponovno vraćaju.

Put do jubilarne obljetnice Ljeta pratilo je više od 150.000 posjetitelja, a preko 2.000 izvođača ostavilo je svoj trag kroz čak 400 izvedenih programa.

Ljeto na Gradini

2020. :::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::

Velike obljetnice slave se u velikom stilu, a iako se već mjesecima unaprijed moglo naslutiti da će 2020. godina biti posebna - ipak nas je odvela u neočekivanom smjeru. Kako bi se programi održali poštujući propisane epidemiološke mjere, pratit će se preporuke Stožera Civilne zaštite, a kapacitet gledališta bit će znatno smanjen. Ipak, vjerni će posjetitelji, poštujući sve navedeno, moći uživati u glazbenim putovanjima, jedinstveno ispripovijedanim pričama, a različite umjetničke forme i doživljaji za sva osjetila izmjenjivat će se kroz **11** pomno osmišljenih programa, u kojima će ove godine sudjelovati 130 izvođača.

Otvaranje Ljeta na Gradini zakazano je za **19. srpnja**, uz tematsku manifestaciju Gradina Dance Art. Fragmenti čarolije paljenja tisuća svijeća - manifestacije koja je godinama bila zaštitni znak otvaranja Ljeta na Gradini, ove će se godine na neke nove načine ispreplesti kroz izvedbe. Plamenovi će kroz cjelokupni program evocirati prošlogodišnje spektakularne početke ljetnih večeri, istovremeno ispisujući neke nove priče.

**19.07. Otvaranje 15. Ljeta na Gradini – Gradina Dance Art magično nas uvodi u početak Ljeta!**

Ovo će ljeto po mnogočemu biti posebno, a takvo će biti i otvaranje Ljeta na Gradini u čarobnom Nugentovom parku. Krasit će ga plamenovi tisuću svijeća koje će se i ove godine postaviti u suradnji s PC Grupom, a u programu otvaranja plesna udruga Ri Dance izvest će performans “Ja u meni!". Iako ovo neće biti klasična predstava, izvođači će kroz performans ispričati priču o svakome od nas. Potaknuti situacijom koja je zadesila cijeli svijet i koja je ostavila trag svuda oko nas, plesači će se na nju osvrnuti na sebi svojstven način – kroz ples i pokret.

Dugogodišnji posjetitelji konceptualne manifestacije Gradina Dance Art znaju da performansi plesne skupine Ri Dance nadilaze sva očekivanja, prezentirajući izvanredne umjetničke forme. Kreativni produkcijski elementi ukomponirani u jedinstvenu priču ispripovijedanu na 5 lokacija, uvest će posjetitelje u nesvakidašnji svijet mašte. Plesači i plesačice ove osebujne plesne skupine još će jednom pokazati kako ples progovara svojim vlastitim jezikom, dok njihova kreativnost, inovativnost u pristupu i profesionalnost u izvedbi zaista ne poznaju granice.

Program počinje u 21.30, a ulaz se za posjetitelje otvara se u 21.15.

**21.07. ”Ocat i sin“ nasmijavaju nas u međugeneracijskim razlikama!**

Kako bi Ljeto na Gradini bilo obilježeno smijehom pobrinut će se protagonisti komedije Ocat i sin, predstave koja je na prvu osvojila simpatije publike! Zlatan Zuhrić - Zuhra u ulozi oca, predstavlja stariju generaciju i teži sigurnijim metodama, dok je sin – Tin Sedlar tipičan primjer modernog dečka koji voli sve što vole mladi. Otac je isplanirao kako će provesti dan, no sin ima druge planove i sprema se za odlazak na prvi spoj. Ponosni otac, ponukan vlastitim iskustvom, dijeli savjete i primjenjuje metode kako bi sina pripremio na najbolji mogući način.

Kako će pripreme teći i hoće li sve proći glatko, pogledajte u predstavi koja na Trsatsku gradinu stiže 21. srpnja. Ovaj simpatični duo oduševit će ljubitelje dobre komedije, a zasigurno će u moru pošalica udijeliti i pokoji koristan savjet ili isprobanu metodu zavođenja. Inspiraciju za predstavu glumci su pronašli u svojoj svakodnevici, a gledatelje su toliko osvojile crtice iz života da nije trebalo dugo čekati na ekraniziranu inačicu. Ova je predstava namijenjena – baš svima, a životne situacije o kojima govori svatko će doživjeti iz svoje perspektive.

Predstava počinje u 21.00, a ulaz za posjetitelje otvara se u 20.00 sati.

**25.07. Svestrani Damir Kedžo željno iščekuje povratak na trsatsku pozornicu!**

O svestranom glazbeniku Damiru Kedži u posljednje se vrijeme govori u superlativima. Svoju je karijeru započeo 2003. godine, a glazbeni je izričaj gradio na svom osebujnom i prepoznatljivom vokalu. Posljednjih mjeseci posebno se ponosi titulom pobjednika Dore s pjesmom „Divlji vjetre“, samo jednom od hitova koje vjerna publika s oduševljenjem prihvaća. U sklopu jubilarnog 15. Ljeta na Gradini ponovno će zapjevati na najljepšoj riječkoj pozornici, a upravo je na Trsatskoj gradini Kedžo održao svoj prvi samostalni koncert i ne skriva kako ovo mjesto za njega ima posebnu draž. Talentirani Kedžo nastavlja osvajati simpatije publike zbog čega je često okarakteriziran kao miljenik hrvatske estrade.

Svoju svestranost pokazao je kroz sudjelovanje i pobjedu u trećoj sezoni showa Tvoje lice zvuči poznato i zapaženim nastupima u showu Ples sa zvijezdama, ali i brojnim mjuziklima u kojima se okušao i na kazališnim daskama. Njegov ga je specifičan glas doveo do brojnih nagrada i priznanja, kako od struke, tako i od publike koja će imati prilike uživati u njegovim izvedbama 25. srpnja.

Koncert počinje u 21.30, a ulaz se za posjetitelje otvara se u 20.30.

**29.07. „Muškarci su s Marsa, žene su s Venere“, a Gradina ponovno odjekuje smijehom!**

Nakon dvije godine i velikog interesa riječke publike, predstava prema istoimenom književnom predlošku američkog bračnog terapeuta Johna Graya ponovno se smješta na trsatsku pozornicu! Zabavna i duhovita, ali prije svega - poučna, tako se najbolje može opisati ova interaktivna monodrama kazališta Teatroman u sjajnoj izvedbi Romana Šušković - Stipanovića.

Protagonist s puno žara i energije pristupa vječnoj polemici i nepresušnom izvoru inspiracije: muško - ženskim odnosima, a u tome ga vjerno prate glasovi dvaju rodova s Marsa i Venere. Iako možda dolaze s različitih planeta, ipak nekako ne mogu jedno bez drugog, a gotovo da ne postoji osoba koja na pozornici neće prepoznati sebe ili svog partnera. Na opušten, duhovit i interaktivan način, u predstavu su utkane smjernice za ugodniji i sretniji suživot, pri čemu se ova predstava pretvara u malu terapijsku seansu za parove! Kako problemima pristupaju muškarci, a kako žene, koji su tajni sastojci za dugu i sretnu vezu te kakve veze s tim imaju dupini, vrtovi i pećnice, možete otkriti 29. srpnja na Trsatskoj gradini!

Predstava počinje u 21.00, a ulaz za posjetitelje otvara se u 20.00 sati.

**08.08. BSH I Adria Sunset Session Trsatsku Gradinu ponovno pretvara u oazu dobre zabave!**

U programu Ljeta na Gradini ponovno gostuje jedinstveni koncept dnevne zabave - BSH Trsat Castle I Adria Sunset Sessions. Nakon dvije uzastopne godine na jednoj od najprepoznatljivijih riječkih lokacija, organizatori ove godine najavljuju najbolju izvedbu do sada. U subotu, 8. kolovoza Trsatska će gradina postati epicentar dobrog provoda i izvrsne glazbe u nezaboravnoj atmosferi svojstvenoj BSH eventima!

Svi koji su upoznati s jedinstvenim BSH konceptom, znaju da ih očekuje najluđi party u gradu, a Riječanke i Riječani proteklih su se godina uvjerili kako su ovakvi ljetni provodi pun pogodak! Uz domaće izvođače, ove godine na Trsatski kaštel stižu i inozemna DJ imena elektroničke glazbe zbog čega je dobra zabava zagarantirana.

Ulaz se za posjetitelje otvara u 16.00 sati kada počinje i program.

**13.08. Hit komedija „Ja, tata!“ u izvedbi Rakana Rushaidata**

Urnebesna i dirljiva ispovijed muškarca koji kreće u avanturu dočekivanja novog života na svijet gostuje u sklopu 15. Ljeta na Gradini. Kada ga jednog zimskog dana, mašući mu testom za trudnoću ispred nosa, žena upita: “Dragi, koje je boje trudnoća?”, njegov savršeno uređeni život okreće se naglavačke! Ova predstava bez zadrške progovara o različitim situacijama u kojima se nalazi novopečeni otac, pritom odgovarajući na brojna pitanja koja se možda mnogi budući, ali i sadašnji roditelji nisu ni usudili pitati. Namijenjena je svima koji tek planiraju postati roditelji, onima koji to ni pod koju cijenu ne žele biti, ali i onima koji roditelji već jesu.

Predstava se poigrava stereotipnim ponašanjem muškaraca i žena koji se pripremaju za svoju najveću ulogu u životu – ulogu roditelja! Nevjerojatni Rakan Rushaidat ispričat će kako izgleda turbulentna svakodnevica iz perspektive novopečenog oca koji smatra kako je za njega dolazak djeteta na svijet jednako teško i intenzivno iskustvo, kao i za njegovu suprugu.

Predstava počinje u 21.00, a ulaz za posjetitelje otvara se u 20.00 sati.

**20.08. Glazbena senzacija - Queen Real Tribute Band vraća nas u eru koja će kroz glazbu živjeti zauvijek!**

Ljubav prema glazbenom opusu Queena prerasla je u životni projekt članova tribute benda koji danas slovi kao jedan od najpoznatijih u Europi! Uz izvrsnog vodećeg vokala Ivana Ristanovića, na trsatsku će pozornicu stati vrsni glazbenici - Nenad Bojković na gitari, Ivan Đefi na bass gitari i Radoš Ćapin na bubnjevima.

Fuzijom vrhunskih glazbenih interpretacija i vjernim utjelovljenjem legenda rocka, izvođači spremaju energični performans za riječku publiku. Originalni kostimi, sviranje britanskom kovanicom i autentični instrumenti samo su detalji spektakla koji publiku u trenu vraća u eru kad je ovaj kultni rock band „žario i palio“ svjetskom glazbenom scenom! Veza s publikom stvara istinsku magiju kojoj teže kroz svaki svoj nastup zbog čega će koncert bez sumnje oduševiti sve generacije - od onih koji su slavne trenutke kultnog benda proživjeli, kao i onih koji će po prvi puta osjetiti eru o kojoj se s nostalgijom govori! Ljeto na Gradini bit će začinjeno vrhunskim interpretacijama umjetnika koji su kroz glazbeni vremeplov odlučili oživjeti magiju legendarnog Queena i Freddieja Mercurya.

Koncert počinje u 21.30, a ulaz se za posjetitelje otvara se u 20.30.

**25.08. “9 of 3” - glazbena sinergija trojice vrhunskih gitarista na pozornici Trsatske gradine**

Autorski projekt trojice gitarista - Ivana Pešuta, Brune Kovačića i Miroslava Lesića, koje mnogi svrstavaju u najpoznatije instrumentaliste hrvatske glazbene scene gostovat će na Trsatskoj gradini 25. kolovoza. Ovaj je autorski gitaristički trio 2019. godine uz pomoć izvrsne ritam sekcije, koju čine basist Henry Radanović i bubnjar Dušan Kranjc, snimio album pod nazivom „Kung fu elements“.

Skladbe s albuma čine zanimljivi instrumentali koji žanrovski variraju - od bluesa do fusion rocka, a publici na Gradini predstavit će ih kroz projekt pod nazivom “9 of 3”. Ova zanimljiva glazbena večer bit će posvećena promociji izdanog nosača zvuka, a repertoar će biti dodatno obogaćen i nekim već poznatim skladbama.   
Javnosti su izvođači poznati kao prateći glazbenici mnogih hrvatskih zvijezda, a Gibonni, Vanna, Parni Valjak, Marko Tolja, Severina i Denis&Denis samo su neki od umjetnika s kojima su dijelili pozornicu. Ovi nagrađivani profesionalci, priznati autori i producenti često se pojavljuju na malim ekranima u emisijama A strana, Porin i Zvijezde pjevaju te raznim orkestrima i gostovanjima.

Iako su glazbene suradnje za njih svakodnevica, ovakav je spoj nesvakidašnja i rijetka poslastica za ljubitelje izvrsne glazbe. Ovog će ljeta na Trsatskoj Gradini publika moći biti dijelom čarolije koja nastaje kada se spoje vrhunski talenti i strast prema glazbi.

Koncert počinje u 21.30, a ulaz se za posjetitelje otvara se u 20.30.

**29.8. Alen Brentini & Whiteheads** **- Trsatska gradina otvora svoja vrata svim ljubiteljima čistokrvnog rocka i donosi dva koncertna nastupa!**

Jedna od najljepših riječkih pozornica ovog će kolovoza u jednoj večeri ugostiti čak dva koncertna nastupa! Svoje će izvanredne izvedbe energičnog rocka publici prenijeti Alen Brentini, vrsni gitarist i kantautor iz Rijeke i to dijeleći pozornicu s Dušanom Kranjcem, bubnjarem svjetski popularnih 2 Cellosa i Arsenom Uranom na bas gitari. Dok početke svoje karijere veže uz svirke s velikim glazbenim imenima hrvatske scene, poput Parnog Valjka i Dade Topića, kasnije je zaplivao solo vodama. Do danas je izdao četiri priznata studijska albuma, a posebno se ponosi gostovanjima na više od 50 albuma svjetski poznatih imena!

Pravim ljubiteljima autentičnog rocka ne treba puno predstavljati grupu Whiteheads, čiji su se članovi okupili 2015. godine u okviru udruge LP Rock. Glazbenici s nekoliko desetljeća iskustva svom su imenu dali riječki prizvuk, povezujući priču o prvom torpedu na svijetu i „sijedim glavama“ većine članova benda. Osim autorskih skladbi, Whiteheadsi će izvoditi covere najpoznatijih izvedbi Deep Purplea i Led Zeppelina, a pridružit će im se i gost iznenađenja. Trsatska gradina posljednje će subote kolovoza postati oaza dobre energije, a publika će moći doživjeti posvećenost izvrsnih glazbenika ovom osebujnom žanru kroz svaki odsvirani ritam i otpjevani stih!

Koncert počinje u 21.30, a ulaz se za posjetitelje otvara se u 20.30.

**03.09. PAR Gradina znanja**

Visoka poslovna škola PAR danas je jedan od vodećih centara za obrazovanje u regiji koji ljude povezuje kroz znanje i pruža nezaboravno iskustvo pozitivne promjene. I ove godine u sklopu Ljeta na Gradini organizira manifestaciju PAR Gradina znanja, već tradicionalno pružajući podršku poduzetnicima. Od samih početaka svog djelovanja, PAR potiče suradnju akademske zajednice s tržištem rada, što je jedan od ključnih faktora kojim se potiče poduzetnička kultura. Želja za izazivanjem promjena, obrazovanje kao odgovor na potrebu za znanjem i briga za budućnost generacija koje dolaze bili su motivi pokretanja PAR-a, ali i ove manifestacije.

**05.09. „Riječki Houdini“ Andrej Škedel na Trsatsku gradinu donosi magiju!**

Ovogodišnje izdanje Ljeta na Gradini donosi nam dašak magije i mistike! Jedan od najpriznatijih iluzionista i mađioničara u regiji – Andrej Škedel, gostovat će na Trsatskoj gradini prve nedjelje rujna i propitati granice realnosti kakvu poznajemo. Škedel u mađioničarstvo uvodi koncept tematskih iluzija i sofisticiranih manipulacija, a kroz svoje brojne nastupe često se odvažuje na velike i opasne pothvate. Javnosti je poznat kao inicijator Magic festa - prvog hrvatskog festivala iluzije, dok je publiku na malim ekranima oduševio svojim nastupima na Supertalentu.

Ljubav prema mađioničarstvu Andrej gaji još od malih nogu, a do danas je svojim nastupima gledatelje oduševio više od 3000 puta. Javnost ga pamti po nesvakidašnjem iluzionističkom performansu na Korzu u kojem se na visini od 30 metara, obješen o goreći konop, uspio osloboditi iz luđačke košulje. Svoj put kroz opasne iluzije nastavio je bijegom iz vodenog tanka – što je po prvi puta pred publikom izveo u finalu Mystic showa održanog u Centru Zamet. Ovu je iluziju osmislio i patentirao jedan od najpoznatijih mađioničara svih vremena – Harry Houdini, a svojevremeno je zbog opasnosti bila zabranjena za izvođenje. Andrej Škedel ostat će

zapamćen kao prvi iluzionist koji je tu opasnu točku izveo na ovim prostorima. I usudio se! Svoj put kroz jedinstvene izvedbe nastavlja "Ruskim ruletom" u kojem je izbjegao nalete jurećeg vozila, a publiku je zaintrigirao kontroverznim predviđanjem dobitnih loto brojeva sedam dana prije izvlačenja i naravno – pogodio! Škedel će na Gradini pred posjetiteljima odškrinuti vrata intrigantnog svijeta magije i kroz atraktivan scenski nastup otkriti nove dimenzije stvarnosti.

Predstava počinje u 21.00, a ulaz za posjetitelje otvara se u 20.00 sati.